Erkki Niinivaara

Erkki Olavi Niinivaara (27. joulukuuta 1907 Helsinki – 29. elokuuta 1985 Helsinki) oli suomalainen pappi.Suomen kirkon matrikkeli 1963, s. 289. Helsinki: Suomen Kirkon Pappisliitto, 1963. 

Niinivaara tuli tunnetuksi vuonna 1952 kirjoittamastaan synodaalikirjasta Maallinen ja hengellinen. Kirja synnytti laajan keskustelun luterilaisuuden luonteesta. Kotimaa nimesi Niinivaaran 100 merkittävimmän itsenäisyyden ajan kirkollisen vaikuttajan joukkoon Suomessa vuonna 2017.

 Elämä ja ura 
Erkki Niinivaaran vanhemmat olivat rovasti Werner Niinivaara (vuoteen 1906 Lindberg) ja Helmi Pakarinen. Niinivaara kirjoitti ylioppilaaksi Helsingin normaalilyseosta vuonna 1926, valmistui Helsingin yliopistosta filosofian kandidaatiksi vuonna 1930 ja hänet vihittiin papiksi Tampereella vuonna 1933. Hän toimi Lohjan kirkkoherran viran välivuoden saarnaajana vuonna 1933, uskonnon lehtorina Porvoon yhteislyseossa vuosina 1934–1938,  virallisena apulaisena Helsingin pohjoisessa suomalaisessa seurakunnassa vuosina 1938–1941, Töölön seurakunnassa vuosina 1941–1943 ja Keski-Helsingin seurakunnassa vuosina 1943–1945.Suomen teologit 1982, s. 350. Helsinki: Suomen Kirkon Pappisliitto, 1982. Hän valmistui teologian lisensiaatiksi 1948 ja toimi Porvoon suomalaisen seurakunnan kirkkoherrana 1945–1957 ja Helsingin Meilahden seurakunnan kirkkoherrana vuosina 1957–1972. Hän oli Vartijan päätoimittaja vuodesta 1952.Otavan Iso tietosanakirja, Otava 1968, osa 6, palsta 394

Erkki Niinivaaran puoliso vuodesta 1941 oli terveyssisar Hellikki Launis, jonka isä oli arkkitehti Ilmari Launis.

Niinivaaran kirjanen Maallinen ja hengellinen synnytti Suomen evankelisluterilaisen papiston keskuudessa syksyllä 1952 kiivaan väittelyn uskonpuhdistaja Martti Lutherin opeista. Kirjanen oli laadittu keskustelun avaukseksi lokakuussa 1952 pidettyyn Tampereen hiippakunnan synodaalikokoukseen, mutta siitä tuli sanomalehtien palstoilla käydyn kirjoittelun myötä myös suuren yleisön kiinnostuksen kohde. Teoksessaan Niinivaara pohti Jumalan maailman ja maallisen elämän välistä kuilua toisaalta Lutherin ajatusmaailmassa ja toisaalta nykyelämän keskellä. Syntyneessä väittelyssä Niinivaaran kannalle asettuivat muiden muassa piispa Eelis Gulin ja teologian tohtori Sigfrid Sirenius sekä eräin varauksin professori Paavo Virkkunen. Niinivaaran ajatusten kiivaimmaksi vastustajaksi nousi professori Osmo Tiililä ja ankaraa arvostelua esittivät myös muiden muassa rovastit Kosti Kankainen ja Urho Muroma.Mitä-Missä-Milloin, 1954, s. 51–53. Helsinki: Otava, 1953.

Niinivaara suomensi saksalaisen teologin Dietrich Bonhoefferin teoksen Teologia etsii suuntaa vuonna 1963.

Niinivaara sai rovastin arvonimen vuonna 1953 ja professorin arvonimen vuonna 1978.     

Julkaisuja
Elämän kirpputori : tapahtumia, tilanteita, ihmisiä. [Hki] : Kirjapaja, 1976  
Ihmisen tuleminen : Tutkisteluja. Helsinki WSOY, 1971
Ihmisen ääni. Porvoo ; WSOY, 1980  (sid.) :.
Katselen huonettani. Jyväskylä : Gummerus, 1975. - (Tunnustuksia).  
Kirkko ihmistä varten. Helsinki : Kirjayhtymä, 1959. - (Suomalaisia puheenvuoroja; 2).
Kristuksen kirkko : telineitäkö vai tulevaisen maailman elämää? Pieksämäki : Suomen kirkon sisälähetysseura, 1950. - (Aikamme kysymyksiä; 15).
Köynnökset pois. Porvoo : WSOY, 1961.
Maallinen ja hengellinen. Hki : Gaudeamus, 1982  
Maallinen ja hengellinen : [synodaalikirjoitus]. Helsinki: WSOY, 1952.
Mitä on synti? Pieksämäki : Suomen kirkon sisälähetysseura, 1949. - (Aikamme kysymyksiä; 6).
Näkyjen varassa. [Helsinki] : Suomen aseveljien liitto r.y., [1943]
Ohimennen : kertomuksia. [Hki] : Kirjapaja, 1979 
Sairaanhoitajan opas uskonnollisissa kysymyksissä. Helsinki: Sairaanhoitajien koulutussäätiö, 1963. - (Sairaanhoitajien koulutussäätiön julkaisu).
Synti - mitä se tarkoittaa? Pieksämäki : Suomen kirkon sisälähetysseura, 1948. - (Aikamme kysymyksiä; 6).
Taluta tielläs : kotien hartauskirja / toim. Kusti Korhonen ja Erkki Niinivaara. Helsinki : Kristillinen palvelukeskus, 1944.Tämä elämä vai tuleva? Helsinki : Asevelipapit r.y., 1943.Uskovatko uskovaiset : tutkisteluja. Porvoo : WSOY, 1948.Uutta kohti. Sortavala : Suomen kirkon sisälähetysseura, 1942. - (Aikamme kysymyksiä; n:o 1).Vastuuni yhteiskunnassa. Helsinki : Suomen aseveljien liitto, 1944.Viisi sanaa : saarnoja. ''Porvoo : WSOY, 1959.

Lähteet

Luokka:Suomen evankelis-luterilaisen kirkon papit
Luokka:Suomalaiset päätoimittajat
Luokka:Suomalaiset professorin arvonimen saaneet
Luokka:Vuonna 1907 syntyneet
Luokka:Vuonna 1985 kuolleet